Source: http://www.koltai-ugyvedi-iroda.hu/jarmuvezetestol-eltiltas-vegleges-hatallyal-alkalmatlansag-miatt-egy-ugyfelunk-tanulsagos-esete/
Timestamp: 2020-06-02 19:45:27
Document Index: 23200217

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Járművezetéstől eltiltás végleges hatállyal alkalmatlanság miatt | Dr. Koltai Ügyvédi Iroda | baleseti kártérítés, ittas vezetés, munkabaleset, biztosítás, cégalapítás, kábítószer, büntetőjog, kárigény
2019. október 8. kedd 2019. október 8. kedd Koltai Ügyvédi Iroda
Ügyfelünk hivatásos gépjárművezetőként dolgozik és egy közlekedési baleset részese volt, amely az ő hibájából történt. Ilyen esetekben általában az a gyakorlat, hogy az elkövetőt, jelen esetben Ügyfelünket határozott ideig pl. 1 évig eltiltják a jáművezetéstől, de vannak olyan minősítő körülmények, amikor ez kötelező is, pl. ha a balesetet ittasan okozták. Ez az ügy annyiban speciális volt, hogy Ügyfelünk lelki-pszichés állapota meglehetősen rossz volt, ezért a bíróság a vezetésre való alkalmasságot is górcső alá vette két módon: egyrészt pályaalkalmassági-vélemény (PÁV) beszerzése útján, másrészt igazságügyi pszichiáter szakértők bevonásával. A szakértők azt állapították meg, hogy jelen pillanatban nem alkalmas az ügyfél a járművezetésre, de néhány éven belül várhatóan alkalmas lesz, ha megfelelő kezelésben részesül. Ezt követően az elsőfokú bíróság az ügyfelet végleges hatállyal tiltotta el a járművezetéstől, melyet legkorábban 10 év elteltével lehet felülvizsgálni.
Az elsőfokú bíróság jogi érvelésének kiindulópontja alapvetően helyes lenne, hiszen kétségtelen tény, hogy végleges hatállyal el lehet tiltani azt, aki a járművezetésre alkalmatlan. Ügyfelünk esetében azonban kiemelendő, hogy az elsőfokú bíróság Ügyfelünk alkalmatlanságát – az elsőfokú eljárás során beszerzett szakvélemények alapján – egészségügyi-alkalmatlansági okra alapítja. Az elsőfokú ítélet indokolásában kiemeli, hogy az eljáró szakértők megállapítása szerint a gépjárművezetői alkalmasság megítéléséhez néhány év pszichésen tartósan kompenzált állapot igazolása szükséges, továbbá a gondozó orvossal való együttműködés és a gyógyszerek szedése.
A HVG ORAC Jogtáron hozzáférhető a BH1994.10.517. sz. bírósági határozat, amely szerint ha a vádlottnak betegségéből eredő alkalmatlansága van, akkor végleges eltiltás csak akkor indokolt, ha a betegség végleges vagy előreláthatóan a 10 évet megközelíti. Ügyfelünk esetében azonban éppen az látható, hogy az eljáró szakértők szerint jó eséllyel pár év alatt vádlott állapotában olyan javulás állhat be, amely alkalmassá teszi őt a járművezetésre. A fenti idézett bírósági döntés szerint: „… Nem szükséges, hogy a szakértő végleges alkalmatlanságot véleményezzen – ezt az esetek nagy részében nem is teheti meg – a megyei bíróság álláspontja szerint azonban a tartós vezetési képtelenség fennállása feltétele az alkalmatlanság megállapításának. Ellenkező esetben – tehát csak néhány évre prognosztizálható alkalmatlanság esetén – az az elkövető, akit a bíróság kizárólag vagy elsősorban betegség, mint egészségügyi alkalmatlanság okából tilt el végleges hatállyal a járművezetéstől, méltánytalan hátrányt szenvedne, mert a pl. 3-4 év múltán bekövetkező teljes gyógyulás esetén is csak 10 év múlva kérhetné a mentesítést.”
A fentiek miatt Ügyfelünk ügyében jelen pillanatban másodfokú eljárás van folyamatban, amelyben bizonyítás felvétele várható.
Hozzátesszük a fentiekhez, hogy általános jelleggel elmondható, miszerint végleges hatályú eltiltásra az adott vádlott közlekedési előzményei, előélete, egyéb életvezetése stb. alapján is lehetőség van, de a gyakorlat az, hogy ezt a súlyos szankciót csak a notórius szabályszegőkkel szemben alkalmazzák, akik többször kerülnek büntetőeljárás hatálya alá közlekedési jellegű bűncselekmények miatt.
← Mire figyeljünk, ha szeszes ital fogyasztása után vállalkozunk gépkocsivezetésre, és rendőri intézkedés alá vonnak?